Αργεντινή: Οι οίκοι Fitch και S&P υποβάθμισαν την οικονομία

Οι οίκοι αξιολόγησης της πιστοληπτικής ικανότητας Fitch Ratings και Standard & Poor’s υποβάθμισαν χθες Παρασκευή το αξιόχρεο της Αργεντινής, επικαλούμενοι την κατ’ αυτούς μεγαλύτερη πιθανότητα κήρυξης στάσης πληρωμών έπειτα από το αποτέλεσμα των πρόσφατων προκριματικών εκλογών, που προκάλεσε σοκ στις αγορές επιτείνοντας την οικονομική κρίση που βιώνει η χώρα.

Οι αγορές στην Αργεντινή βρίσκονταν σε ελεύθερη πτώση για το μεγαλύτερο μέρος της περασμένης εβδομάδας μετά την καθαρή νίκη του κεντροαριστερού πολιτικού Αλμπέρτο Φερνάντες έναντι του κεντροδεξιού προέδρου Μαουρίσιο Μάκρι στις προκριματικές εκλογές της περασμένης Κυριακής. Το εύρος της νίκης του Φερνάντες ερμηνεύθηκε από παράγοντες των αγορών ως ένδειξη ότι οδεύει να κερδίσει τις προεδρικές εκλογές της 27ης Οκτωβρίου από τον πρώτο γύρο και πιθανόν να βάλει τέλος στο πρόγραμμα μεταρρυθμίσεων και τις πολιτικές λιτότητας εντός των ορίων του προγράμματος στήριξης του Διεθνούς Νομισματικού Ταμείου.

Οι υποβαθμίσεις επιστέγασαν μια δύσκολη εβδομάδα στο Μπουένος Άιρες, κατά τη διάρκεια της οποίας το πέσο έχασε σχεδόν 20% της αξίας του, αναγκάζοντας την κεντρική τράπεζα να εκποιήσει μέρος του αποθεματικού της σε δολάρια. Ο Φιτς υποβάθμισε το αξιόχρεο των κρατικών τίτλων της Αργεντινής από B σε CCC, ενώ ο Στάνταρντ εντ Πουρς το μείωσε από B σε B-.

«Η υποβάθμιση της αξιολόγησης της Αργεντινής αντανακλά την αυξημένη αβεβαιότητα για την ακολουθούμενη πολιτική μετά τις προκριματικές εκλογές, την σοβαρή επιδείνωση των συνθηκών χρηματοδότησης, καθώς και την αναμενόμενη επιδείνωση του μακροοικονομικού περιβάλλοντος που αυξάνει την πιθανότητα κήρυξης στάσης πληρωμών ή αναδιάρθρωσης χρέους κάποιου είδους», ανέφερε στην ανακοίνωσή του ο Φιτς.

Πηγή: ΑΠΕ-ΜΠΕ